## Cultura es reunix amb representants de més de 60 entitats per a coordinar iniciatives de recuperació de l’àmbit cultural afectat per la DANA

*** En la reunió ha participat la secretària autonòmica de Cultura, Pilar Tébar, els directors generals Marta Alonso i Miquel Nadal i el responsable de l’Àrea de Cultura de la Diputació de València, Francisco Teruel
* Pilar Tébar ha traslladat que des de la Generalitat s’està treballant de manera conjunta per a pal·liar els danys patits en el patrimoni, equipaments, institucions públiques, empreses i professionals**

La secretària autonòmica de Cultura, Pilar Tébar, s’ha reunit este dimarts amb representants de més de 60 institucions, associacions i representants culturals per a conéixer i avaluar els efectes que la DANA ha tingut sobre el patrimoni cultural, infraestructures i el sector en general i coordinar així accions conjuntes per a la seua recuperació.

En la reunió també han participat el director general de Cultura, Miquel Nadal, i la directora general de Patrimoni Cultural, Marta Alonso, per part de la Generalitat, i el responsable de l’Àrea de Cultura de la Diputació de València, Francisco Teruel.

Es tracta d’una presa de contacte per a canalitzar una primera avaluació dels danys ocasionats per la DANA en la qual s’ha acordat impulsar la posada en marxa d’iniciatives de col·laboració entre les diferents administracions i institucions.

En eixe sentit, Pilar Tébar ha traslladat a totes les entitats participants que des de la Generalitat es treballarà de manera conjunta en les labors de recuperació i restauració dels béns patrimonials que hagen patit danys a causa de la DANA així com els efectes sobre institucions, empreses i professionals del sector cultural.

Fecha: 06/11/2024